text: 15-årig slap for tur i arresten
  20 februar 2011 kl. 15.16
  Politiet kræver ikke en 15-årig dreng fængslet for et røveri mod en bagerforretning.
  En kun 15-årig dreng kan dårligt løbe fra, at det var ham, der i de tidlige morgentimer søndag røvede en bagerforretning i Gørding øst for Esbjerg.
  Hos drengen har politiet fundet både udbyttet og gerningsvåbnet. Men alligevel undgik drengen at blive varetægtsfængslet.
  - Det har vi vurderet på baggrund af dels hans unge alder og dels det faktum, at sagen er fuldt oplyst, siger vagtchefen hos Syd- og Sønderjyllands Politi.
  Da den unge gerningsmand søndag morgen gik ind og truede ekspedienten i bagerforretningen, var hun egentligt parat til at give ham penge. Men han ville kun have cigaretter.
  De er nu fundet hjemme hos drengen, hvor betjentene også fandt den paintball-pistol, som formentligt har været brugt ved røveriet.
  